ΓΡΑΠΤΗ ΕΡΩΤΗΣΗ E-3008/98

υποβολή: Ernesto Caccavale (UPE) προς την Επιτροπή

(8 Οκτωβρίου 1998)

Θέμα: Διακριτική αύξηση των ασφαλίστρων για τα ιταλικά μοτοποδήλατα

Στην Ιταλία σημειώθηκε πρόσφατα αύξηση έως και 300 % σε σύγκριση με τα τιμολόγια που ίσχυαν τον περασμένο χρόνο των ασφαλίστρων για την αστική ευθύνη μοτοποδηλάτων. Η ANIA, η ένωση ασφαλιστικών εταιριών, εξήγησε τους λόγους της ιδιαιτέρως αμφισβητούμενης αυτής αύξησης επικαλούμενη κατά τρόπο αόριστο τεχνικούς λόγους της αγοράς, μεταξύ των οποίων η αύξηση της συχνότητας των ατυχημάτων και του κόστους των σχετικών αποζημιώσεων. Η γενίκευση αυτή των αυξήσεων όμως δημιουργεί βάσιμες υποψίες για τη σύναψη συμφωνιών καρτέλ μεταξύ των ασφαλιστικών επιχειρήσεων, οι οποίες θα έχουν ως αποτέλεσμα να θέσουν σε κίνδυνο τη λειτουργία των μηχανισμών και των αρχών της ελεύθερης αγοράς και του ανταγωνισμού. Σύμφωνα με ορισμένες δημοσιογραφικές πληροφορίες, θα απαγορευθεί επίσης στους κατόχους μοτοποδηλάτων η σύναψη συμβάσεων ασφάλισης με άλλες ευρωπαϊκές εταιρίες, στις οποίες με τον τρόπο αυτό θα απαγορεύεται ο ελεύθερος ανταγωνισμός, κατά προφανή παραβίαση των κοινοτικών κανόνων περί ενιαίας αγοράς.

Ζητείται επομένως από την Επιτροπή:

1. να βεβαιώσει αν η γενικευμένη αυτή αύξηση των ασφαλίστρων είναι πράγματι αποτέλεσμα συμφωνίας καρτέλ μεταξύ των διαφόρων εταιριών, κατά προφανή παραβίαση όλων των στοιχειωδών αρχών του ελεύθερου ανταγωνισμού;

2. να ελέγξει εάν πράγματι εμποδίζονται οι μη ιταλικές ευρωπαϊκές εταιρίες να ασκούν ανταγωνισμό μέσω διαφόρων ασφαλιστικών προσφορών, κατά παράβαση των κοινοτικών κανόνων περί ενιαίας αγοράς;

3. να δηλώσει αν θεωρεί ότι προκαλείται παράνομη βλάβη των δικαιωμάτων των καταναλωτών και κατά συνέπεια απαιτείται η επείγουσα έγκριση σχετικών μέτρων.

Απάντηση του κ. Monti εξ ονόματος της Επιτροπής

(8 Δεκεμβρίου 1998)

Το κοινοτικό δίκαιο περί ασφαλίσεων προβλέπει διατάξεις που αφορούν την υποχρεωτική ασφάλιση της αστικής ευθύνης για τα αυτοκίνητα οχήματα εντός της ενιαίας αγοράς.

Ένα κράτος μέλος δεν μπορεί να παρεμποδίσει μια ασφαλιστική εταιρία με άδεια λειτουργίας στη χώρα της, να ασκήσει τις δραστηριότητές της στον τομέα των ασφαλίσεων αυτοκινήτων στο έδαφός του, είτε μέσω υποκαταστήματος είτε υπό το καθεστώς της ελεύθερης παροχής υπηρεσιών, εφόσον η εν λόγω εταιρία ικανοποιεί τους όρους της κοινοτικής νομοθεσίας. Η ασφαλιστική εταιρία θα πρέπει να ασκεί τις δραστηριότητές της σεβόμενη τους κανόνες που έχει θεσπίσει το κράτος μέλος υποδοχής για λόγους γενικού συμφέροντος. Επίσης, ένα κράτος μέλος δεν μπορεί να θεσπίσει μέτρα που να απαγορεύουν ή να παρεμποδίζουν την ασφάλιση της αστικής ευθύνης για τα αυτοκίνητα οχήματα, συμπεριλαμβανομένων των μοτοποδηλάτων, από ασφαλιστές άλλων κρατών μελών του Ευρωπαϊκού Οικονομικού Χώρου που πληρούν τους όρους του κοινοτικού δικαίου περί άσκησης των εν λόγω δραστηριοτήτων και που επιθυμούν να τις ασκήσουν στο κράτος αυτό, είτε μέσω υποκαταστήματος, είτε με ελεύθερη παροχή υπηρεσιών.

Η Επιτροπή δεν διαπίστωσε στην ιταλική αγορά τη θέσπιση από τις δημόσιες αρχές μέτρων που αποσκοπούν στην παρεμπόδιση των ασφαλιστών άλλων χωρών του Ευρωπαϊκού Οικονομικού Χώρου να ασκούν τις δραστηριότητές τους στον τομέα των ασφαλίσεων αυτοκινήτων, και ειδικότερα των ασφαλίσεων μοτοποδηλάτων.

Επιπλέον, η Επιτροπή πληροφορεί το αξιότιμο μέλος του Κοινοβουλίου ότι θα ελέγξει κατά πόσον υπάρχουν παραβιάσεις των κοινοτικών κανόνων ανταγωνισμού στην ιταλική αγορά όσον αφορά την υποχρεωτική ασφάλιση της αστικής ευθύνης για τα μοτοποδήλατα.